#TietoaPerhehoidosta -kampanjamateriaali 5.-16.2.2024

***Teema:* Valvonta ja ohjaus ennen perhehoidon käynnistymistä**

**Pääviesti: Ennakkovalmennus on turvallisen perhehoidon lähtökohta.**

Viesteistä on tehty kuvat, joita voi jakaa sosiaalisessa mediassa. Kuvan ohessa on hyvä käyttää alla olevia lisäviestejä ja/tai hyviä käytäntöjä. Kuvat ovat myös erikseen sähköpostiviestin liitteenä. Kampanjan aihetunnisteet ovat #TietoaPerhehoidosta ja #PerhehoidonValvonta

**Lisäviestit.** Olemme avanneet teemaa lisäviesteiksi, joiden avulla sinä voit myös nostaa esiin tietoa hyvän perhehoitoarjen suosituksista. Lisäviestit sopivat pituutensa puolesta myös Twitteriin.

*#TietoaPerhehoidosta*

Ennakkovalmennuksen tavoitteena on taata jokaiselle perhehoitoon tulevalle lapselle tai aikuiselle mahdollisuus päästä perheeseen, jolla on hyvät valmiudet tarjota turvallista perhehoitoa.

#*PerhehoidonValvonta*

*#TietoaPerhehoidosta*

Perhehoitajuutta harkitsevan tulee käydä valmennus ennen toimeksiantosopimuksen tekemistä. Erityisistä syistä ennakkovalmennus voidaan suorittaa vuoden kuluessa sijoituksen alkamisesta.

#*PerhehoidonValvonta*

*#TietoaPerhehoidosta*

Valmennuksen tulee olla riittävän pitkä ja prosessinomainen, ja sen tulee sisältää perhehoitajan asemaa, velvollisuuksia ja lainsäädäntöä koskeva osuus. Lisäksi valmennuksen aikana tulee arvioida osallistujan valmiuksia ja edellytyksiä toimia perhehoitajan tehtävässä.

#*PerhehoidonValvonta*

*#TietoaPerhehoidosta*

Perhehoitajuutta harkitsevien ennakkovalmennuksen järjestää hyvinvointialue. Hyvinvointialue voi toteuttaa valmennuksen itse tai hankkia sen palveluntuottajalta.

#*PerhehoidonValvonta*

*#TietoaPerhehoidosta*

Perhehoitajuutta harkitsevan tulee saada ennakkovalmennuksessa tietoa sekä omasta asemastaan, oikeuksistaan ja velvollisuuksistaan että perhehoidossa hoidettavan asemasta, oikeuksista ja velvollisuuksista.

#*PerhehoidonValvonta*

**Hyvät käytännöt.** *Jakaessasi omia, hyviä käytäntöjä kirjoita omakohtaisesti ja voit käyttää myös tunnisteita #TietoaPerhehoidosta #HyväKäytäntö.*

*#HyväKäytäntö* Aikuisen omatyöntekijällä ja lapsen asioista vastaavalla sosiaalityöntekijällä on tärkeää olla tietoa ennakkovalmennuksen sisällöstä ja tarkoituksesta, jotta hän voisuunnitella realistisesti yhteistyötä perhehoitajan kanssa.
*#TietoaPerhehoidosta* #PerhehoidonValvonta

*#HyväKäytäntö:* Ennakkovalmennus on prosessi, joka sisältää yhteistä pohdintaa ja osallistamista. Näin luodaan parhaat edellytykset onnistuneisiin perhehoidon aloituksiin.
*#TietoaPerhehoidosta #PerhehoidonValvonta*

*#HyväKäytäntö:* Perhehoitajuutta harkitseva voi tunnustella valmennuksessa perhehoitajan tehtävää tiedon ja arjen perhehoitokokemusten kautta. Kokemukset perhehoitoarjesta konkretisoivat perhehoitajan tehtävää.
*#TietoaPerhehoidosta #PerhehoidonValvonta*

*#HyväKäytäntö:* Perhehoidon järjestäjä tapaa ennakkovalmennukseen hakeutuneen perheen vierailemalla perheen kotona ennen valmennusta.
*#TietoaPerhehoidosta #PerhehoidonValvonta*

*#HyväKäytäntö:* Perhehoitajuutta harkitseva saa etukäteen tiedon kaikista niistä taustatiedoista, joita hänestä ja hänen perheestään pyydetään eri viranomaisilta.
*#TietoaPerhehoidosta #PerhehoidonValvonta*

*#HyväKäytäntö:* Perhehoitajuutta harkitsevan koko perhe saa riittävästi tietoa perhehoitoperheenä toimimisesta osallistumalla valmennukseen kuuluviin perhetapaamisiin.
*#TietoaPerhehoidosta #PerhehoidonValvonta*

*#HyväKäytäntö:* Valmennukseen kuuluva perhehoitajan valmiuksien yhteinen arviointi tehdään aidosti yhdessä. Osallistuja saa valmennuksen alkaessa tietoa yhteisen arvioinnin sisällöistä ja omasta roolistaan arvioinnissa.
*#TietoaPerhehoidosta #PerhehoidonValvonta*

Tietoa avuksesi oikean tiedon levittämisessä

Perhehoitajaksi voi ryhtyä henkilö, joka on saanut tehtävän edellyttämän ennakkovalmennuksen ja jolla on tehtävän edellyttämät valmiudet. Ennakkovalmennus räätälöidään sen mukaan, onko osallistuja kiinnostunut lasten ja nuorten perhehoidosta (PRIDE-valmennus), ikäihmisten perhehoidosta tai kehitysvammaisten, vammaisten tai muiden erityistä tukea tarvitsevien lasten, nuorten tai aikuisten perhehoidosta. Perhehoitajaksi voi ryhtyä parisuhteessa tai yksin elävä henkilö. Perheessä voi olla myös omia, kotona asuvia lapsia.

Perhehoitolain (6 §) mukaan ennakkovalmennus tulee suorittaa ennen toimeksiantosopimuksen tekemistä. Erityisistä syistä ennakkovalmennus voidaan suorittaa vuoden kuluessa sijoituksen alkamisesta. Perhehoitajan tehtävästä kiinnostuneen tulee suorittaa ennakkovalmennus riippumatta koulutuksestaan ja työkokemuksestaan. Valmennus on henkilökohtaisena prosessina oleellisen tärkeä osa perhehoitajan tehtävään valmentautumista.

**Hyvinvointialueet vastaavat ennakkovalmennuksen järjestämisestä**

Ennakkovalmennuksen järjestäminen on hyvinvointialueen tehtävä, jonka se voi toteuttaa itse tai hankkia palveluntuottajalta. Valmennuksen tulee olla riittävän pitkä ja prosessinomainen, ja sen tulee sisältää perhehoitajan asemaa, velvollisuuksia ja lainsäädäntöä koskeva osuus. Lisäksi valmennuksen aikana tulee arvioida osallistujan valmiuksia ja edellytyksiä toimia perhehoitajan tehtävässä.

Hyvinvointialueen on varmistettava, että perhehoitajaksi hyväksytty henkilö on koulutuksensa, kokemuksensa ja henkilökohtaisten ominaisuuksiensa perusteella sopiva antamaan perhehoitoa (perhehoitolaki 6 §). Ennakkovalmennus on yksi tärkeä osa valvontaa ennen perhehoidon alkamista.

Toimeksiantosuhteisen perhehoidon valvonta ja ohjaus ovat sijoittavan hyvinvointialueen velvollisuus. Jos hyvinvointialue sopii perhehoidon tuottamisesta yksityisen palveluntuottajan kanssa, noudatetaan perhehoitolain 11 §:ää, jonka mukaan sovitaan myös perhehoitajien valmennuksesta. Sopimusohjauksen kautta hyvinvointialue varmistaa, että perhehoitajien valmennuksessa on noudatettu perhehoitolakia ja muuta siihen liittyvää lainsäädäntöä. Perhehoitajuutta harkitsevan ja hänen perheensä sekä valmentajien yhteisellä keskustelulla ennen valmennusta rakennetaan vahva perusta ohjaukselle ja valvonnalle ennen perhehoidon käynnistymistä, mutta myös perhehoidon toteutumisen aikaan.

Valmennuksen järjestäjällä on oikeus noudattaa omia yksilöllisiä kriteereitä valmennukseen hyväksymisessä. Esimerkki tällaisesta voisi olla se, että perhettä ei hyväksytä valmennukseen, jos perheeseen odotetaan biologista lasta. Tällöin kriteerin tarkoituksena on varmistaa, että perheen tilanne on vakaa ja perheen aikuisilla on riittävästi voimia perhehoitotehtävään.

Perhehoitajuutta harkitsevat tarvitsevat tietoa sekä omasta asemastaan, oikeuksistaan ja velvollisuuksistaan että perhehoidossa hoidettavan asemasta, oikeuksista ja velvollisuuksista. Valmennuksen tulee olla riittävän pitkäkestoista, jotta sekä perhehoitaja itse että valmentajat voivat vakuuttua perhehoitajuutta harkitsevan valmiudesta ottaa vastuulleen ja hoidettavakseen henkilön, jolla on esimerkiksi erityistarpeita sairautensa, vammansa, monikulttuurisuuden tai traumatisoitumisen vuoksi.

Ennen valmennusta:

* Perhehoitajuutta harkitseva kertoo itsestään, perheestään, asumisestaan ja elämäntilanteestaan perustietolomakkeella, haastattelussa ja/tai kotikäynnillä.
* Ennakkovalmentajat kuvaavat mahdollisimman konkreettisesti perhehoitajaksi ryhtymisen edellytyksiä ja ehdottomia esteitä sekä kertovat esimerkein, millaisia tietoja eri viranomaisilta pyydetään ennen toimeksiantosopimuksen solmimista.

Perhehoitajan ennakkovalmennus tähtää siihen, että hoidettava saa perhehoidossa tarvitsemansa hoivan ja huolenpidon sekä ennustettavuutta ja jatkuvuutta elämäänsä. Perhehoitajuutta harkitsevan tulee saada ennakkoon riittävästi tietoa perhehoitajan tehtävästä ja mahdollisuus harkita rauhassa päätöstään ryhtymisestä tehtävään.

Myös perhekodin olosuhteiden tarkoituksenmukaisuuden varmistaminen kuuluu ennen perhehoidon alkamista tapahtuvaan valvontaan ja ohjaukseen. Perhekodin pitää olla terveydellisiltä ja muilta olosuhteiltaan siellä annettavalle hoidolle sopiva. Kun harkitaan perhekodin sopivuutta, erityistä huomiota on kiinnitettävä perhekodin ihmissuhteisiin sekä perhehoitajan mahdollisuuksiin ottaa huomioon ja vastata perhehoitoon sijoitettavan tarpeisiin hänen etunsa mukaisesti.

Valvontaan kuuluu myös sen selvittäminen, hyväksyvätkö muut perhekodin jäsenet perhehoitoon sijoitettavan ja voiko sijoitettava saada perhekodin muihin jäseniin nähden tasavertaisen aseman.  Perhekodin täytyy olla myös rakenteiltaan, tiloiltaan ja varusteiltaan sellainen, että se sopii siellä annettavalle perhehoidolle (perhehoitolaki 5 §).

Hyvinvointialue on aina vastuussa ennen toimeksiantosopimuksen tekemistä, että perhehoitaja ja perhekoti täyttävät perhehoitolain mukaiset edellytykset, vaikka valmennukset olisi järjestänyt ulkopuolinen palveluntuottaja.

Ennen toimeksiantosopimusta:

* Kun perhehoitoon sijoitettava on tiedossa, sijaintihyvinvointialueelta ja/tai Kelalta pyydetään tietoa siitä, onko niillä tiedossa asuinolosuhteisiin, talouteen, päihteidenkäyttöön, lastensuojeluasiakkuuteen tai muuhun sellaiseen liittyvää estettä pitää huolta kyseisestä lapsesta tai aikuisesta perhehoitajana.
* Perhehoitajuutta harkitsevaa voi pyytää toimittamaan lääkärinlausunnon sopivuudesta perhehoitajan tehtävään. Lausunnon voi pyytää myös ennen valmennusta. Lääkärin arviolla pyritään varmistamaan, että perhehoitaja on myös terveytensä puolesta tehtäväänsä sopiva.
* Hyvinvointialue pyytää alaikäisten lasten perhehoitajilta nähtäväksi rikosrekisterilain 6 §:n 2 momentissa tarkoitettu otteen rikosrekisteristä. (laki lasten kanssa työskentelevien rikostaustan selvittämisestä 504/2002 5 §)

Tietopyyntöjen pitää olla sijoitettavan lapsen tai aikuisen tarpeisiin kohdennettuja, ajallisesti rajattuja, sisällöltään yksilöityjä ja niistä pitää käydä ilmi tietojen käyttötarkoitus. Rikostaustaotteesta ja sen sisällöstä löydät tietoa oikeusrekisterikeskuksen sivuilta: [www.oikeusrekisterikeskus.fi/fi/index/palvelut/rikosrekisteri- ote/rikostaustaotelastenkanssatoimimiseen.html](http://www.oikeusrekisterikeskus.fi/fi/index/palvelut/rikosrekisteri-%20ote/rikostaustaotelastenkanssatoimimiseen.html)

Perhehoitoliitto ylläpitää aikuisten perhehoidon ennakkovalmennuksien laatua materiaalien, koulutusten ja täydennyskoulutusten avulla. Voit tutustua kouluttajakoulutuksiin täällä: <https://www.perhehoitoliitto.fi/tukea_ja_ohjausta/koulutukset>

Lastensuojelun perhehoitajien ennakkovalmennuksesta vastaa puolestaan Pesäpuu ry. Voit tutustua PRIDE-valmennukseen tarkemmin täällä:
<https://pesapuu.fi/toiminta/perhehoito/pride-valmennus/>